Alates 1991. aastast on EÜ tehniline abi olnud üks peamisi programme üleminekuprotsesside toetamiseks Venemaal. Hiljem suunati EÜ abi piiratud arvule valdkondadele, et toetada institutsionaalseid reforme Venemaal ning saavutada süstemaatiline mõju partnerlus- ja koostöölepingu rakendamisprotsessiga seotud sotsiaalmajanduslikes võtmevaldkondades. Varasem rahastamine TACISe programmi kaudu asendatakse nüüd järk-järgult Euroopa naabruspoliitika ja partnerluse rahastamisvahendi kaudu antava toetusega vaatamata sellele, et suhted Venemaaga jäävad väljapoole Euroopa naabruspoliitika raamistikku. Euroopa naabruspoliitika ja partnerluse rahastamisvahendi fondid on seotud nelja ühisruumi (vt allpool) rakendamisega. Seda abi täiendavad teised EÜ vahendid, nagu Euroopa demokraatia ja inimõiguste algatus, humanitaarabi Tšetšeeniale ning koostöö teaduse ja tehnoloogia alal. Suuremat kooskõlastamist kõikidel tasanditel püütakse saavutada ka ELi liikmesriikidega, rahvusvaheliste finantsinstitutsioonidega ja teiste olulisemate doonoritega.